Søndag morgen er startet overskyet, og sådan vil det meste af dagen også se ud. Gennem natten har skyerne holdt på varmen, hvorved der ikke har været under tocifrede temperaturer. En svag front er dog langsomt ved at passere over landet, og det giver allerede fra morgenstunden lidt regn i de nordvestlige egne. Sløret solskin Den svage front betyder, at dagen vil være skyet for de fleste. I den sydlige halvdel af landet kan solen dog skimtes gennem tynde, højtliggende skyer, som man kalder sløret solskin. Lidt regn kan dog ikke undgås i de nordlige egne. Til formiddag vil temperaturerne ligge mellem 16 og 18 grader. Efterhånden som fronten bevæger sig længere mod øst, vil der i de sydvestlige dele af landet blive mere plads til solen. Det er også her, at enkelte prognoser lokalt har op til 21 grader i eftermiddag. I resten af landet vil termometret vise mellem 17 og 20 grader. Vinden kommer fra vest og blæser med en jævn til frisk vind. Sidst på eftermiddagen vil regnen være overstået, og aftenen vil derfor se tør ud for hele landet. Man kan dog allerede se frem til, at sommervarmen vender tilbage i den kommende uge. Allerede mandag viser prognoserne op til 25 grader flere steder i landet.

Referat:
Temperaturen kan lokalt nå 21 grader.